એક વર્ષમાં તો તેની બધી નકલો ખપી ગઈ. અને બીજી આવૃત્તિ પ્રસિદ્ધ કરવાની જરૂર ઊભી થઈ. ત્યારે કોશકારોને લાગ્યું કે "લોકોને કેવળ શુદ્ધ જોડણી પૂરી પાડીને કોશ કૃતાર્થ ન જ થઈ શકે. એટલે જોડણી સાથે શબ્દોના કાંઈ નહિ તો મુખ્ય અર્થો ટૂંકમાં આપવા એ આવશ્યક હતું." આમ બીજી આવૃત્તિમાં શબ્દોના અર્થ પણ આપવામાં આવ્યા અને કોશનું નામ પણ 'જોડણીકોશ'ને બદલે 'સાર્થ જોડણીકોશ' રાખવામાં આવ્યું. એક દૃષ્ટિએ આ સાચા અર્થમાં 'અનન્ય' કોશ છે. માત્ર જોડણી માટે (પ્રથમ આવૃત્તિ) અથવા તો જેમાં 'જોડણી'ની સચ્ચાઈ કેન્દ્રસ્થાને હોય અને શબ્દના અર્થનું સ્થાન તેના પછી હોય (ત્યાર પછીની આવૃત્તિઓ) તેવો કોઈ કોશ વિશ્વની કોઈ ભાષામાં આજદિન સુધી રચાયો હોય તેવું જાણમાં નથી. આમ આ કોશ સાચે જ વિશ્વભરમાં 'અનોખો' કોશ છે.